Yanukovych jwissi Il-President Viktor Yanukovych tal-Ukrajna ta twissija serja lil dawk li qed jipprotestaw f’Misraħ Indipendenza fi Kiev, li s-sejħiet tagħhom għal rivoluzzjoni huma “theddida għas-sigurtà nazzjonali”. F’kummenti mxandra fuq l-istazzjon televiżiv nazzjonali, Yanukovych qal li jrid li “tinqaleb dil-folja sewda u qatt aktar ma terġa’ seħħ”. Aktar kmieni huwa kellu laqgħa mat-tliet ex-presidenti u mal-kap tad-diplomazija tal-UE dwar il-politika barranija, Catherine Ashton, biex jinstab mod kif tittaffa t-tensjoni bejn id-dimostranti u l-gvern Ukren.  Fi żvilupp ieħor il-President Ukren ta x’jifhem li hemm ċans li jerġgħu jibdew it-taħdidiet dwar il-ftehim ta’ assoċjazzjoni mal-Unjoni Ewropea. Sadanittant, matul il-lejl, il-pulizija komplew iferrxu lid-dimostranti miġbura fil-pjazza għal ġimgħat sħaħ billi kissret il-barrikati. Fi żvilupp ieħor il-President Ukren, Viktor Yanukovych ta x’jifhem li hemm ċans li jerġgħu jibdew it-taħdidiet dwar il-ftehim ta’ assoċjazzjoni mal-Unjoni Ewropea/ Dan wara laqgħat li kellu lbieraħ mal-Kap tal-Politika Barranija tal-UE Catherine Ashton. L-Urugwaj jillegalizza l-marijuana L-Urugwaj sar l-ewwel pajjiż fid-dinja li llegalizza l-marijuana għall-użu personali bl-istat jieħu l-kontroll kollu taħt idejh. Il-liġi l-ġdid tawtorizza l-produzzjoni u d-distribuzzjoni tal-cannabis u tħalli individwi jkabbruha fuq bażi limitata. Il-liġi hija aktar liberali mil-leġislazzjoni mgħoddija dan l-aħħar mill-istati Amerikani ta’ Colorado u Washington, jew il-liġijiet tal-Olanda u Spanja. Il-White House tirreaġixx Il-White House irreaġixxiet għall-fatt li l-President Amerikan Barak Obama u l- President Raul Castro ta’ Kuba ħadu b’idejn xulxin waqt is-servizz ta’tifkira għall-ex-President Nelson Mandela u qalet li dan ma kienx ġest ippjanat. Il-kelliem tal-White House, Ben Rhodes, qal li ż-żewġ presidenti ma għamlu xejn għajr sellmu lil xulxin. L-amministrazzjoni Amerikana għadha mħassba sew bil-ksur tad-drittijiet tal-bniedem f’Kuba. Il-gvern Kuban qal li l-ġest jista’ jkun “il-bidu tat-tmiem tal-aggresjoni Amerikana”. Ir-Republikani fil-Kungress mill-ewwel ikkundannaw lil Obama għax ħa b’idejn Castro – l-ewwel darba li l-presidenti taż-żewġ pajjiżi laqgħu lil xulxin mill-2000 ’l hawn meta fil-Gnus Maqgħuda, Fidel Castro ħa b’idejn l-ex-President Bill Clinton. Każ kontra l-Ingilterra Il-qorti tad-drittijiet tal-bniedem fi Strasbourg illum se tibda tisma’ każ kontra l-Ingilterra mressaq mill-familjari ta’ pajzan Iraqi li miet mewta misterjuza meta kien fil-kustodja tal-qawwiet Ingliżi fl-2003. Il-qorti se tikkunsidra jekk Tarek Hassan kienx arrestat u miżmum mill-Ingliżi illegalment u jekk il-gvern Ingliż kienx obligat jagħmel inkjesta dwar mewtu. Santa Klaws Kanadiż? Il-Gvern Kanadiż ħalef li se jiddefendu n-North Pole u lil Santa Klaws, waqt li nsista li l-figura mitika hija Kanadiza wara li r-Russja ordnat żieda militari fl-arktiku. Is-segretarju parlamentari fl-uffiċċju tal-Prim Ministru Kanadiż għamel l-istqarrija fil-parlament meta ħadha qatta bla ħabel kontra l-oppożizzjoni li nsistiet li “Santa Klaws huwa ċittadin tad-dinja” u mhux ċittadin Kanadiż. Il-kwistjoni qamet wara li r-Russi wrew li huma detereminati li jieħu kontroll tan-North Pole u l-ibħra tal-madwar wara li l-Kanada ressqet applikazzjoni fil-Ġnus Maqgħuda biex tespandi l-ibħra territorjali tagħha fl-Atlantiku. Ir-reazzjoni tal-President Putin kienet li  jifforma stakkament militari ġdid fl-Arktiku u ordnalu jibqa’ dejjem għal-lest.